<classify> Akizungumza na waandishi wa habari Dar es Salaam jana, Katibu Mkuu wa Yanga, Dk Jonas Tiboroha, alisema Mei 14, mwaka huu, Kaswahili alitangaza uchaguzi na mchakato wake kinyume cha Katiba ya Yanga kwa sababu yeye si kiongozi, pia si mwanachama kwa sababu mara ya mwisho kulipa ada ni 2012.Kisheria Kaswahili si mwanachama kwani tangu 2012 hajalipa ada na kisheria usipolipa ada uanachama unakufa na unapaswa kuomba upya, alisema Dk Tiboroha.Pia alisema Yanga wanamshtaki kwa makosa ya kuchochea na kuharibu utulivu ndani ya klabu kwa kuitisha uchaguzi ikiwa ni batili na si kiongozi wa Kamati ya Uchaguzi wa Yanga.Kosa la pili ni kuidhalilisha Klabu ya Yanga kwa kutumia jina lake kwa kujiita Katibu wa Kamati ya Uchaguzi ya Yanga wakati akijua dhahiri yeye si kiongozi katika kamati yoyote na pia si mwanachama hai wa Yanga.Tatu, kuongea mambo ya uongozi wa Yanga bila kuwasiliana na Sekretarieti ya Yanga na na nne, kutapeli wanachama wa Yanga kwa kutangaza bei ya fomu za uchaguzi bila maelekezo ya uongozi wa Yanga kuwa na taarifa.Dk Tiboroha alisema Yanga ina uongozi uliochaguliwa kihalali wenye mamlaka kisheria na kikatiba kupanga na kutangaza mambo yake na si vinginevyo, lakini pia alisikitishwa na baadhi ya vyombo vya habari kuandika habari ambayo haikukamilika.Gazeti moja ambalo limeandika habari hizo tumeanza mchakato wa kulipeleka mahakamani na tunatafuta sauti zote zilizotangazwa na kila chombo cha habari ili kuvichukuliwa hatua za kisheria kwani Yanga ipo wazi kuongea na waandishi, aidha kwa kunipigia mimi simu au Jerry Muro ambaye ni Mkurugenzi wa Mawasiliano wa Klabu, alisema Katibu Mkuu wa Yanga.Aidha, alisema walimwandikia Kaswahili barua juzi ya kumtaka kukanusha taarifa alizotangaza kupitia vyombo vya habari hadi jana saa sita mchana, lakini hakutekeleza ndio maana wameamua kumpeleka kwenye Kamati ya Maadili ya TFF na kumfungulia mashitaka ya jinai na madai dhidi yake kwa gharama zake mwenyewe.Kaswahili alitangaza juzi kuwa Kamati ya Uchaguzi ya Yanga ambayo alidai yeye ni Katibu Mkuu wake, itaitisha uchaguzi Julai 12, mwaka huu, na kuwataka wanachama kujitokeza kwa wingi kuchukua fomu kuanzia kesho.Akizungumza na gazeti hili jana, Kaswahili alisema anaandaa majibu ya hoja hizo na atazungumza kesho.  <topic>: michezo 